钦定古今图书集成/理学汇编/文学典/第127卷 > 《送胡叔才序》前人
## 钦定古今图书集成/理学汇编/文学典/第127卷 > 《送胡叔才序》前人

叔才，铜陵大宗，世以赀名子弟豪者驰骋渔弋为己
事，谨者务多辟田以殖其家。先时，邑之豪子弟，有命
儒者，耗其千金之产，卒无就。邑豪以为谚，莫肯命儒者，遇儒冠者，皆指目远去，若将浼己然，虽胡氏亦然。
独叔才之父母不然，于叔才之幼，捐重币迎良先生
教之，既壮可以游，资而遣之，无所靳。居数年，朋试于
有司，不合而归。邑人之訾者半，窃笑者半，其父母愈
笃不悔，复资而遣之。叔才，纯孝人也，悱然感父母所
以教己之笃，追四方材贤，学作文章，思显其身以及
其亲。不数年，遂能褒然为材进士。复朋试于有司，不
幸复诎于不己知不？予愚而从之游，尝谓予言父母
之恩，而惭其邑人不能归。予曰：“归也夫禄与位，庸者
所待以为荣者也。彼贤者道弸于中，而襮之以艺，虽
无禄与位，其荣者固在也。子之亲矫群庸，而置子于
圣贤之途，可谓不贤乎？或訾或笑而终不悔，不贤者
能之乎？今而舍道德而荣禄与位，殆不其然。然则子
之所以荣亲而释惭者亦多矣。昔之訾者、窃笑者，固
庸者尔，岂子所宜惭哉！姑持予言以归，为父母寿，其
亦喜无量，于子何如？”因释然寤治装而归。予即书其
所以为父母寿者送之云。